VSL sklep I Cpg 2019/2014
Datum: 2014-12-30T01:00:00.000+01:00
ecli: ECLI:SI:VSLJ:2014:I.CPG.2019.2014
sodisce: Višje sodišče v Ljubljani
oddelek: Gospodarski oddelek
institut: neizločitev izvedenca - dopustnost posebne pritožbe
jedro: Zoper sklep, s katerim se zahteva stranke za izločitev izvedenca zavrne, ni posebne pritožbe (5. odstavek 247. člena ZPP), kar pomeni, da lahko stranka odločitev sodišča izpodbija le v pritožbi zoper odločbo o glavni stvari (v primeru, če bo pravdo na prvi stopnji izgubila).
zveza: ZPP člen 247, 247/5.

## Jedro

Zoper sklep, s katerim se zahteva stranke za izločitev izvedenca zavrne, ni posebne pritožbe (5. odstavek 247. člena ZPP), kar pomeni, da lahko stranka odločitev sodišča izpodbija le v pritožbi zoper odločbo o glavni stvari (v primeru, če bo pravdo na prvi stopnji izgubila).

## Izrek

Pritožba se zavrže.

## Obrazložitev

1. Z uvodoma citiranim sklepom je sodišče prve stopnje predlog drugo tožene stranke z dne 28. 4. 2014 za izločitev izvedenca S. P. zavrglo.

2. Drugo tožena stranka se je zoper sklep pritožila zaradi bistvenih kršitev pravil pravdnega postopka, zaradi zmotne in nepopolne ugotovitve dejanskega stanja in zaradi napačne uporabe materialnega prava.

3. Zoper sklep, s katerim se zahteva stranke za izločitev izvedenca zavrne, ni posebne pritožbe (5. odstavek 247. člena ZPP), kar pomeni, da lahko stranka odločitev sodišča, izpodbija le v pritožbi zoper odločbo o glavni stvari (v primeru, če bo pravdo na prvi stopnji izgubila)(1).

4. Sodišče prve stopnje je sicer predlog za izločitev zavrglo, vendar iz obrazložitve sklepa izhaja, da je predlog za izločitev presojalo tudi po vsebini, s tem da je drugo toženi stranki očitalo, da ni pojasnila, zakaj je navedbe o konfliktu interesov razkrila sodišču šele dva meseca po prejemu izvedeniškega mnenja in da svojih resnih obtožb zoper izvedenca ni z ničemer utemeljila. Drugo tožena stranka bo imela možnost (seveda če z odločbo v glavni stvari ne bo zadovoljna) izpodbijati razloge sodišča prve stopnje o tem, da je prepozno navedla razloge o povezavi izvedenca s tožečo stranko, zaradi katerih izvedenec ne bi smel prevzeti izdelave izvedeniškega mnenja in da so njeni razlogi o neprimernosti izvedenca neutemeljeni, šele v pritožbi zoper odločbo o glavni stvari.

5. Sodišče druge stopnje je nedovoljeno pritožbo zoper sklep sodišča prve stopnje zavrglo (prvi odstavek 346. člena ZPP). Ker pritožnica s pritožbo ni uspela, ni upravičena do povrnitve pritožbenih stroškov.

(1) Glej Pravdni postopek s komentarjem, 2. knjiga, str. 487.